Varujan Vosganian devoalează planul PSD pentru rectificarea bugetară: Tăieri de la investiții, sănătate, educație și justiție / ”ALDE nu susţine rectificarea bugetară în forma dorită de PSD”

Purtătorul de cuvânt al ALDE, Varujan Vosganian, a dezvăluit joi că PSD intenționează să taie bani de la investiții, sănătate, educație și justiție la rectificarea bugetară, avertizând că partidul pe care îl reprezintă nu susține proiectul de rectificare în forma dorită de social-democrați.

“Ieri (miercuri – n. red.) ar fi trebuit să avem o sedinţă de coaliţie să discutăm din nou despre proiectul de rectificare bugetară şi asta nu s-a întâmplat. În schimb vedem informaţii, pe surse, despre tot felul de măsuri care ar fi pregătite, măsuri care pe noi nu ne satisfac, pentru că par a fi doar măsuri – pansament. Vedem că se taie fonduri de la investiţii, sănătate, educaţie, cultură, justiţie (instanţe judecătoreşti) şi se adaugă, în schimb, la bugetele serviciilor”, a declarat Varujan Vosganian.

Citicile purtătorului de cuvânt al ALDE la adresa partenerilor de coaliție au vizat și încasările bugetare slabe, sub nivelul prognozat, dar și restructurarea financiară adoptată miercuri de guvern.

”Noi, cei din ALDE, am spus şi repetăm că dorim să se mențină deficitul bugetar sub 3% din PIB, şi, de asemenea, susţinem alocarea de fonduri cu prioritate la obiectivele de investiţii din infrastructura mare, precum şi la investiţiile în derulare la nivelul unităţilor administrativ-teritoriale, inclusiv asigurarea cofinanţării pentru proiectele cu finanţare europeană, aşa cum au fost asumate la adoptarea bugetului de stat pe anul în curs”, a mai precizat Vosganian.

El a anunțat că așteaptă ca ministrul de finanţe să prezinte măsuri pentru a rezolva problemele pe care ALDE le-a ridicat la precedenta discuţie.

”Dacă rectificarea bugetară rămâne în forma existentă acum, ALDE nu şi-o va asuma. O spunem pe un ton răspicat, dar politicos. Dacă nu se schimbă nimic până luni, trebuie să avem o ședință de urgență în coaliție să vedem ce este de făcut”, a conchis purtătorul de cuvânt al ALDE.

Citește și: SURSE: Liderii ALDE iau în calcul ieșirea de la guvernare în toamnă din cauză că PSD nu îl susține pe Tăriceanu la prezidențiale

Foto: Inquam Photos / Virgil Simonescu